钦定古今图书集成/明伦汇编/官常典/第096卷 > 广平郡王晏
## 钦定古今图书集成/明伦汇编/官常典/第096卷 > 广平郡王晏

按《金史》本传：“晏本名斡论，景祖之孙，阿离合懑次子
也。明敏多谋略，通契丹，字天会。初，乌底改叛，太宗幸
北京，以晏有筹策，召问称旨，乃命督扈从诸军往讨
之。至混同江，谕将士曰：‘今叛众依山谷，地势险阻，林
木深密，吾骑卒不得成列，未可以岁月破也’。乃具舟
楫舣江，令诸军据高山，连木为栅，多张旗帜，示以持”
久计，声言俟大军毕集而发，乃潜以舟师浮江而下，
直𢭏其营，遂大破之。据险之众，不战而溃，月馀，一境
皆定。师还，授左监门卫上将军，为广宁尹，入为吏、礼
两部尚书。皇统元年，为北京留守，改咸平尹，徙东京。
天德初，封葛王，入拜同判大宗正事，进封宋王，授世
袭猛安。海陵迁都晏留守上京，授金牌一、银牌二。累
封豫王、许王，又改越王。贞元初，进封齐。时近郊禁围
猎，特𢌿晏三百人从猎，在上京凡五年。正隆二年，例
削王爵，改西京留守。未几，为临潢尹，遂致仕，还居会
宁。海陵南伐，世宗为东京留守，将士皆自淮南来归，
晏之子恧里乃亦自军前率众来归。世宗。白彦敬等
在北京，闻恧里乃等逃还，使会宁同知高国胜拘晏
家族。上既即位，遣使召晏，既又遣晏兄子鹘鲁补驰
驿促之。晏遂率宗室数人入见，即拜左丞相，封广平
郡王，晏劳弥日。未几，兼都元帅。大定二年正月，上如
山陵，礼毕，上将猎，有司已夙备，晏谏曰：“边事未宁，畋
游非所宜也。”上嘉纳之，因谓晏等曰：“古者帝王虚心
受谏，朕常慕之。卿等尽言毋隐。”进拜太尉，复致仕，还
乡里。是岁，薨。诏有司致祭，赙赠银币甚厚。